Kanarisvarttjeld

Kanarisvarttjeld (Haematopus meadewaldoi) er en tjeldart som bare fantes på de østlige Kanariøyene.

Den hadde helt svart fjærdrakt og var svært lik kappsvarttjeld (H. moquini) fra sørlige Afrika. I likhet med andre tjeldarter levde den på havstrender, og føden bestod av virvelløse dyr den fant i fjæra. Arten er bare kjent fra Fuerteventura og Lanzarote med omliggende småøyer.

Kanarisvarttjeld ble sist fanget av ornitologer i 1913, og lokalbefolkningen mener at den forsvant i løpet av 1940-årene. Omfattende søk ble gjort midt på 1980-tallet, og arten anses nå som utdødd, selv om det er fire troverdige rapporter fra Tenerife og Senegal i perioden 1968–1981. Årsaken til utryddelsen kan være økt menneskelig bruk av strendene.

Den taksonomiske stillingen til denne fuglen har vært omstridt. Før 1913, og ofte seinere, mente man at tjeldene på de østlige Kanariøyene var kappsvarttjelder og ikke en egen art. Kappsvarttjeld ble ofte regnet som en underart av tjeld (H. ostralegus). En genetisk studie publisert i 2020 viser at kanarisvarttjeld var en melanistisk morf eller underart av tjeld.

Referanser

Eksterne lenker 
 

Lofugler
Kanariøyenes endemiske fauna
Kanariøyenes fugler
Fugler formelt beskrevet i 1913
Utryddede arter på IUCNs rødliste
Utdødde fugler